Yecu Olwongo Lumak Rec me Doko Lumak Dano | Pwony me Baibul pi Lutino\nPWONY ME 92\nI nge kare mo ma Yecu onen bot lukwena, Petero omoko tamme me cito ka mako rec i Nam me Galilaya. Tomaci, Yakobo, Jon, ki lupwonye mukene gucito kacel kwede. Dyewor lung nio wa odiko pe gumako rec mo.\nMa piny pud oru aruya, guneno laco mo ocung i wi tera. En openyogi ni: ‘Wumako rec mo?’ Gin gugamo ni: “Pe!” En owaco botgi ni: “Wubol obwo tung lacuc me yeya.” Ka gutimo kit ma en owaco, ci obwo opong adada ki rec, mumiyo ywayone ongayogi woko. Cutcut Jon ongeyo ni laco meno obedo Yecu ci owaco ni: “Meno Rwot!” Cutcut, Petero opye i pii ci okwang wa i wi tera. Lupwonye mukene-ni gulubo kore ki yeya.\nI kare ma guo i wi tera, ci guneno mugati ki rec ma kitye ka tedone i wi keno. Yecu owaco botgi ni gukel rec mogo ma pud gumako amaka-ni wek emedi i kom ma tye i keno-ni. Ci en owaco ni: ‘Wubin ka cam.’\nI kare ma gutyeko cam, Yecu openyo Petero ni: ‘In imara ma kato mako rec? Petero ogamo ni: ‘Eyo Rwot in ingeyo ni amari.’ Yecu ogamo ni: ‘Pit lutino romina.’ Yecu dok openyo ni: ‘Petero, in imara?’ Petero owacci: ‘Rwot, in ingeyo ni amari.’ Yecu owacci: ‘Kwa lutino romina.’ Yecu dok openye tyen me adekke, ci Petero ocako kumo. En ogamo ni: ‘Rwot, in ingeyo jami ducu. In ingeyo ni an amari.’ Yecu owacci: ‘Pit lutino romina.’ Ci dok owaco bot Petero ni: ‘Medde ki lubo kora.’\n‘Yecu owaco botgi ni: “Wubin wulub kora, ci an abimiyo wudoko lumak dano.” Ci cutcut gutugi weko obwogi, gulubo kore.’​—Matayo 4:19, 20\nLapeny: Tango ango ma Yecu otimo pi lumak rec? Itamo ni pingo Yecu openyo Petero tyen adek ni: ‘In imara?’\nJon 21:1-19, 25; Tic pa Lukwena 1:1-3\nNywakki Nywakki Yecu Onen Bot Lumak Rec